**PRÍHOVOR VIKÁRA dona Stefana Martoglia**

NÁŠ KAŽDOROČNÝ DARČEK

Ako saleziánska rodina tradične dostávame každý rok strennu, heslo na celý rok, novoročný darček. V týchto niekoľkých riadkoch sa veľmi rád pozriem na skutočný význam tohto daru, aby sme ho prijali tak, ako si to zaslúži, nech sa nestratí nič z jeho sviežosti.

Je to darček, pretože „strenna[[1]](#footnote-1)“ v taliančine znamená „dávam ti darček“. Dávam ti niečo dôležité na oslavu nového časového úseku, nového roka. Takto to myslel don Bosco, a preto odovzdal strennu všetkým mladým i dospelým, ktorí boli s ním.

Chcem ti dať tento darček, strennu, na začiatku nového roka, nového časového úseku.

Je to krásne a dôležité posolstvo: nový čas je nádoba, v ktorej bude obsiahnuté všetko ostatné. Rok, ktorý príde, nie je rovnaký ako tie, ktoré si prežil doteraz. Nový rok si vyžaduje nový pohľad, aby ho bolo možné prežiť naplno. Tento nový rok sa už nevráti! Každé časové obdobie je jedinečné, pretože aj my sme iní, ako sme boli počas minulého roka.

Strenna znamená pripraviť sa na tento nový čas. Najprv je potrebné nazrieť do vnútra nového roka a vyzdvihnúť niektoré veci, ktoré budú jeho dôležitou súčasťou.

Červená niť

Dar času, dar života; v živote Boží dar a všetky ostatné dary v ňom: ľudia, situácie, príležitosti, medziľudské vzťahy. Strenna, dar, ktorý don Bosco… a po ňom jeho nástupcovia dávajú každý rok celej saleziánskej rodine…, je v tomto prozreteľnom spôsobe videnia daru času a života pohľadom na nový rok, na nový časový úsek, s cieľom vidieť ho novými očami.

Strenna nám pomáha pozerať sa na nastávajúce obdobie tak, že nás upriamuje na červenú niť, ktorá vedie tento nový časový úsek. Tou červenou niťou, ktorú nám dáva strenna, je NÁDEJ. Aj to je dôležité! V novom roku bude určite veľa vecí, ale ty sa nerozptyľuj! Začni premýšľať o tom, čo je dôležité… nerozptyľuj sa, sústreď sa!

Tento darček pre nás ušil náš don Angel ako nové šaty. Zvýrazňuje udalosti, ktoré všetci zažijeme, a spája ich červenou niťou – nádejou!

Strenna na rok 2025 upriamuje pozornosť na globálne alebo konkrétne udalosti, ktoré nás vťahujú a vyzývajú, aby sme ich prežívali dobre:

* **Riadne jubileum roku 2025**: Jubileum je cirkevná udalosť, ktorú nám v katolíckej tradícii dáva Svätý Otec ako dar. Prežívať jubileum znamená prežívať túto púť, ktorú nám ponúka Cirkev, aby sme do stredu nášho života a života sveta opäť dali Kristovu prítomnosť. Jubileum, ktoré dostalo od pápeža Františka plodnú tému: *Spes non confundit!* Nádej nezahanbuje![[2]](#footnote-2) Aká úžasne plodná téma! Ak svet v tejto ťažkej chvíli niečo potrebuje, je to práve nádej. Nie však v tom, čo si myslíme, že dokážeme urobiť sami. Vtedy riskujeme, že nádej sa stane ilúziou. Ale nádej znovuobjavenia prítomnosti Boha. Pápež František píše: „Nech nádej naplní srdce!“ Nech srdce nielen zahreje, ale naplní. Nech ho naplní, aby prekypovalo!
* **Nádej z nás robí pútnikov**, jubileum je púť! Vnútorne ťa dáva do pohybu, inak to nie je jubileum. V rámci tejto udalosti Cirkvi, ktorá nám pomáha cítiť, že sme Cirkev, my ako saleziánska kongregácia a saleziánska rodina máme jedno dôležité výročie. Na rok 2025 pripadá
* **150. výročie prvej misijnej výpravy do Argentíny.**

Don Bosco na Valdoccu dáva svoje srdce za všetky hranice: posiela svojich synov na druhý koniec sveta! Posiela ich za hranice akejkoľvek ľudskej bezpečnosti, a to napriek tomu, že sám nemá dostatok tých, ktorých by potreboval, aby pokračovali v tom, čo začal.

Posiela ich a bodka! Nádej poslúchame, pretože nádej vedie vieru a uvádza do pohybu dobročinnú lásku. Posiela ich a prví bratia odchádzajú na miesto, ktoré ani sami nepoznali! Z toho sme sa zrodili my všetci, z nádeje, ktorá nás podnecuje kráčať a robí nás pútnikmi.

Toto výročie sa musí osláviť, ako každé výročie, pretože nám pomáha rozpoznať Dar (nie je to tvoje vlastníctvo, bol ti darovaný), pripomínať si a vydávať silu a energiu poslania na nadchádzajúci čas.

Nádej vytvára základ pre poslanie, pretože nádej je zodpovednosť, ktorú nemôžeš skryť ani si ju nechať pre seba! Neskrývaj, čo ti bolo darované; rozpoznaj darcu a to, čo ti bolo dané, odovzdaj svojím životom nasledujúcim generáciám! Toto je život Cirkvi, život každého z nás.

Svätý Peter, ktorý videl doďaleka, vo svojom prvom liste píše: „(Buďte) stále pripravení obhájiť sa pred každým, kto vás vyzýva zdôvodniť nádej, ktorá je vo vás!“ (*1 Pt* 3, 15). Musíme mať na pamäti, že odpovedať neznamená hovoriť slová, ale odpoveďou je náš život!

S nádejou, ktorá je v tebe, ži a pripravuj na tento nový nadchádzajúci rok cestu s mladými, s bratmi, aby si obnovil sen dona Bosca a sen Boha.

Náš erb

Kedysi sa spievalo: „Hviezda svieti na mojej zástave.“ V našom erbe sa okrem hviezdy vyníma aj veľká kotva a blčiace srdce.

Uvediem niekoľko jednoduchých príkladov na ilustráciu, aby sme začali hýbať svoje srdcia do nadchádzajúceho času: „Ukotvení v nádeji, pútnici s mladými.“ Ukotvení je veľmi silný výraz – kotva je záchrana lode v búrke – pevní, silní, zakorenení v nádeji!

Táto plodná téma obsiahne celý náš každodenný život: ľudí, situácie, rozhodnutia…, „mikrosvet“ každého z nás, ktorý sa spája s „makrosvetom“ toho, čo budeme prežívať všetci spoločne… Bohu odovzdáme dar tohto obdobia, ktoré nám bolo darované. Pretože k strenne, ktorú všetci dostaneme, musíš pridať svoj podiel; svoj každodenný život, ktorý budeš vedieť osvetľovať tým, čo sme tu napísali a čo dostaneme. Inak to nie je nádej, nie je to to, na čom je založený tvoj život, a neuvádza ťa do „pohybu“ – ako pútnika.

Túto cestu zverujeme Matke Pána, Matke Cirkvi a našej Pomocnici, ktorá je spolu s nami pútničkou nádeje.

(Podľa *Il Bollettino Salesiano*, október 2024)

1. *Strenna* doslova znamená *vianočný*, resp. *novoročný darček (pozn. prekl.).* [↑](#footnote-ref-1)
2. Doslovný taliansky aj anglický preklad *Rim 5, 5* znie: *Nádej nesklame*. Latinský výraz *Non confudit* znamená *nemätie*, *nezneistí (pozn. prekl.).* [↑](#footnote-ref-2)